cometadata/datacite-titles-descriptions-related-identifiers huggingface dataset:
DOI: 10.14457/tu.the.2014.63
title: แนวทางการบริหารทรัพยากรกายภาพโรงแรมรีสอร์ทให้ได้มาตรฐานโรงแรมสีเขียวอาเซียน

description: การท่องเที่ยวเป็นธุรกิจหนึ่งที่มีบทบาทสำคัญในการขับเคลื่อนเศรษฐกิจอาเซียน ดังนั้น กลุ่มประเทศสมาชิกอาเซียนจึงได้ร่วมมือกันกำหนดแผนยุทธศาสตร์การท่องเที่ยวอาเซียนขึ้น เพื่อยกระดับมาตรฐานการท่องเที่ยวของแต่ละประเทศในกลุ่มสมาชิกอาเซียนให้มีความใกล้เคียงกันและเป็นสากลมากยิ่งขึ้น โดยกำหนดมาตรฐานโรงแรมสีเขียวอาเซียนเป็นมาตรฐานให้แก่ผู้ประกอบการธุรกิจโรงแรมได้ตระหนักถึงการอนุรักษ์พลังงานและสิ่งแวดล้อม รวมถึงเป็นการสร้างจุดขายแก่โรงแรมรีสอร์ทและช่วยลดค่าใช้จ่ายด้านพลังงานให้แก่ผู้ประกอบการอีกด้วย งานวิจัยนี้มีวัตถุประสงค์เพื่อนำเสนอแนวทางการบริหารทรัพยากรกายภาพโรงแรมรีสอร์ทให้ได้มาตรฐานโรงแรมสีเขียวอาเซียน รวมถึงเสนอแนะแนวทางการใช้เทคโนโลยีประหยัดพลังงานที่มีความเหมาะสมในการลงทุนปรับปรุงโรงแรมรีสอร์ท โรงแรมรีสอร์ทที่ได้รับมาตรฐานโรงแรมสีเขียวอาเซียน ซึ่งที่ตั้งอยู่ในจังหวัดภูเก็ตและเกาะสมุย จังหวัดสุราษฎร์ธานี จะใช้เป็นกลุ่มตัวอย่างในการเก็บข้อมูลเชิงคุณภาพ โดยการสัมภาษณ์ตัวแทนผู้ประกอบการโรงแรมรีสอร์ท เพื่อศึกษาแนวทางการบริหารทรัพยากรกายภาพโรงแรมรีสอร์ทตามมาตรฐานโรงแรมสีเขียวอาเซียนและศึกษาแนวทางการลดใช้พลังงานด้วยเทคโนโลยีประหยัดพลังงานที่มีความเหมาะสมต่อการลงทุน โดยการพิจารณาจากระยะเวลาคืนทุน เพื่อใช้เป็นแนวทางในการปรับปรุงด้านพลังงานโรงแรมรีสอร์ทกรณีศึกษาผลการวิจัยพบว่า โรงแรมรีสอร์ทกลุ่มตัวอย่างมีการบริหารทรัพยากรกายภาพตามมาตรฐานโรงแรมสีเขียวอาเซียนและใช้เทคโนโลยีประหยัดพลังงาน ได้แก่ ระบบไฟฟ้าแสงสว่าง ใช้หลอดไฟแอลอีดี, ระบบปรับอากาศแบ่งเป็น 2 ประเภท คือ ระบบปรับอากาศแบบเครื่องทำน้ำเย็น ใช้การติดตั้งอุปกรณ์ควบคุมความเร็วมอเตอร์ที่เครื่องสูบน้ำเย็นและระบบปรับอากาศแบบแยกส่วน ใช้เครื่องปรับอากาศเบอร์ 5 ที่มีขนาดที่เหมาะสมกับขนาดห้องและระบบการทำน้ำร้อน ใช้ฮีทปั๊ม โดยระยะเวลาคืนทุนที่มีความคุ้มค่าแก่การลงทุนเฉลี่ยประมาณ 2-3 ปี เมื่อนำแนวทางข้างต้นมาปรับปรุงโรงแรมรีสอร์ทกรณีศึกษาพบว่ามีความคุ้มค่าแก่การลงทุนทั้งนี้ การบริหารทรัพยากรกายภาพโรงแรมรีสอร์ทให้ได้มาตรฐานโรงแรมสีเขียวอาเซียน ผู้ประกอบการจะต้องศึกษาเกณฑ์การประเมินและประเมินโรงแรมรีสอร์ทเบื้องต้น เพื่อศึกษาว่าโรงแรมรีสอร์ทยังขาดการดำเนินงานในหัวข้อใด แล้วจึงพิจารณาปรับปรุงแต่ละหัวข้อ โดยด้านพลังงาน ควรสำรวจว่ามีการใช้อุปกรณ์ไฟฟ้าที่เหมาะสมกับการใช้งานหรือไม่ แล้วจึงศึกษาความเป็นไปได้ในการลงทุนปรับปรุงอุปกรณ์ไฟฟ้าเหล่านั้น สำหรับโรงแรมรีสอร์ทที่ได้รับมาตรฐานโรงแรมสีเขียวอาเซียน ควรปฏิบัติตามข้อกำหนดและรักษามาตรฐานการเนินงานอย่างสม่ำเสมอ เนื่องจากจะมีการติดตามผลอย่างน้อยปีละ 1 ครั้ง หลังจากผ่านการรับรองเพื่อให้เกิดการอนุรักษ์พลังงานและสิ่งแวดล้อมอย่างยั่งยืน
DOI: 10.14457/tu.the.2014.65
title: ปัจจัยที่ส่งผลต่อความผูกพันต่อองค์การ กรณีศึกษา บริษัท ถนอมวงศ์บริการ จำกัด

description: การศึกษาวิจัยเรื่อง “ปัจจัยที่ส่งผลต่อความผูกพันต่อองค์การ กรณีศึกษา บริษัท ถนอมวงศ์บริการ จำกัด” เป็นการวิจัยเชิงปริมาณ มีวัตถุประสงค์ของการวิจัย เพื่อศึกษาระดับความผูกพันต่อองค์การของพนักงาน และศึกษาปัจจัยที่ส่งผลต่อความผูกพันต่อองค์การของพนักงานบริษัท ถนอมวงศ์บริการ จำกัด และสร้างสมการทำนายความผูกพันต่อองค์การโดยกลุ่มตัวอย่างเป็นพนักงานที่ปฏิบัติงานในบริษัท ถนอมวงศ์บริการ จำกัด ระดับคนงาน หน่วยงานงานทางและหน่วยงานก่อสร้างอาคาร จำนวน 158 คน เครื่องมือที่ใช้ในการวิจัยนี้เป็นแบบสอบถาม 3 ส่วน ประกอบด้วยแบบสอบถามข้อมูลทั่วไปของผู้ตอบแบบสอบถาม แบบสอบถามวัดปัจจัยที่ส่งผลต่อความผูกพันต่อองค์การ และแบบสอบถามวัดความผูกพันต่อองค์การ ซึ่งได้ผ่านการทดสอบความเที่ยงตรงของเนื้อหาและความเชื่อมั่นของแบบสอบถามด้วยวิธีการหาค่าสัมประสิทธิ์ Cronbach’s Alpha Coefficient ให้มีค่าความเชื่อมั่นในแต่ละด้านไม่ต่ำกว่า 0.80ผลการวิจัย สรุปได้ดังนี้1. พนักงานที่ทำงานในหน่วยงานที่แตกต่างกัน มีระดับความผูกพันต่อองค์การไม่แตกต่างกัน2. อายุงาน ไม่มีความสัมพันธ์ทางบวกกับความผูกพันต่อองค์การ3. ปัจจัยที่ส่งผลต่อความผูกพันต่อองค์การโดยรวม มีความสัมพันธ์ทางบวกกับความผูกพันต่อองค์การ ประกอบไปด้วยภาวะผู้นำ วัฒนธรรมองค์การ ลักษณะงาน ค่าตอบแทนโดยรวม คุณภาพชีวิต ความมั่นคงในงาน/โอกาสที่ได้รับ และความสัมพันธ์ 4. ปัจจัยที่ส่งผลต่อความผูกพันต่อองค์การ สามารถร่วมกันทำนายความผูกพันต่อองค์การได้ ร้อยละ 48 ผลการวิจัยครั้งนี้ สามารถนำไปประยุกต์ใช้ในการวางแผนบริหารงานด้านทรัพยากรบุคคล เพื่อช่วยส่งเสริมความผูกพันต่อองค์การของพนักงานระดับคนงานให้เพิ่มสูงขึ้น เพื่อสร้างความพึงพอใจให้กับพนักงานและผูกใจให้พนักงานเกิดความผูกพันต่อองค์การและอยู่กับองค์การนานๆ เพื่อทำให้การดำเนินงานมีประสิทธิภาพสูงสุด
DOI: 10.14457/tu.the.2016.1661
title: ผลกระทบต่อการส่งออกทุเรียนสดจากประเทศไทยไปสาธารณรัฐประชาชนจีนภายใต้มาตรการสุขอนามัยและสุขอนามัยพืช (SPS)

description: สาธารณรัฐประชาชนจีนเป็นประเทศคู่ค้าสำคัญซึ่งประเทศไทยส่งออกทุเรียนสดไปมากเป็นอันดับหนึ่ง ขณะที่สาธารณรัฐประชาชนจีนก็นำเข้าทุเรียนสดจากประเทศไทยมากเป็นอันดับหนึ่ง นับตั้งแต่ปี พ.ศ. 2547 เป็นต้นมา และในปี พ.ศ. 2547 นี้ กระทรวงเกษตรและสหกรณ์ของประเทศไทยและ  กระทรวงควบคุมคุณภาพตรวจสอบกักกันโรคแห่งสาธารณรัฐประชาชนจีน (AQSIQ) ได้จัดทำ   บันทึกความเข้าใจร่วมกัน (MOU) อันเป็นการกำหนดมาตรการสุขอนามัยและสุขอนามัยพืช (SPS) แม้ว่าตามหลักการขององค์การการค้าโลก (WTO) นั้นประเทศสมาชิกสามารถกำหนดมาตรการสุขอนามัยและสุขอนามัยพืช (SPS) มาใช้บังคับได้ตามวัตถุประสงค์ของการปกป้องชีวิตมนุษย์ สัตว์ และพืช แต่มาตรการดังกล่าวอาจถูกนำมาใช้เป็นมาตรการกีดกันทางการค้า (NTM) วิทยานิพนธ์ฉบับนี้จึงมีวัตถุประสงค์ในการเปรียบเทียบกฎหมายที่เกี่ยวข้องกับการส่งออกทุเรียนของประเทศไทยและกฎหมายที่เกี่ยวข้องของกับการนำเข้าของสาธารณรัฐประชาชนจีนภายใต้การเปลี่ยนแปลงเป็นมาตรการสุขอนามัยและสุขอนามัยพืช (SPS) เพื่อให้ทราบผลกระทบด้านการเปลี่ยนแปลงกฎหมาย และผลกระทบด้านต้นทุนและผลตอบแทนในการส่งออกทุเรียนจากประเทศไทยไปสาธารณรัฐประชาชนจีนที่มีต่อเกษตรกรและผู้ส่งออกซึ่งเป็นผู้ที่มีส่วนได้เสียโดยตรงจากกฎหมายดังกล่าว ด้วยการวิเคราะห์กฎหมายที่เกี่ยวข้องข้างต้นตามหลักกฎหมายเปรียบเทียบ (Comparative Law) วิเคราะห์ผลกระทบโดยใช้แนวคิดต้นทุนที่คาดว่าจะได้รับเทียบกับรายได้ที่คาดว่าจะได้รับ (Added Cost-Added Returns) และการวิเคราะห์ต้นทุนและผลประโยชน์ (Cost and Benefit Analysis) ประกอบกับผลจากการสัมภาษณ์ผู้ที่เกี่ยวข้องในกองพัฒนาระบบและรับรองมาตรฐานสินค้าพืช กรมวิชาการเกษตร, สำนักงานมาตรฐานสินค้าเกษตรและอาหารแห่งชาติ (มกอช.), กลุ่มตัวอย่างเกษตรกร, ผู้ส่งออกทุเรียนไปสาธารณรัฐประชาชนจีนในจังหวัดจันทบุรี                  ทั้งนี้ จากการศึกษาเปรียบเทียบกฎหมายที่เกี่ยวข้องกับกระบวนการส่งออกทุเรียนของประเทศไทยก่อนและหลังการเปลี่ยนแปลงเป็นมาตรการสุขอนามัยและสุขอนามัยพืช (SPS) ในปี พ.ศ. 2547 ประเด็นแมลงศัตรูพืชและสารพิษตกค้าง พบว่า ประเทศไทยมีการปรับแก้ไขกฎหมายที่เกี่ยวข้องกับทุเรียนส่งออกให้มีคุณภาพเป็นบรรทัดฐานเดียวกัน เพื่อให้สอดคล้องกับกฎหมายนำเข้าของสาธารณรัฐประชาชนจีนภายใต้มาตรการสุขอนามัยและสุขอนามัยพืช (SPS) โดยที่กฎหมายของประเทศไทยเป็นกฎหมายบังคับใช้เฉพาะ “ทุเรียน” ขณะที่กฎหมายของสาธารณรัฐประชาชนจีนที่บังคับใช้ทั่วไปกับสินค้าเกษตร (อาหาร) ถึงแม้ว่าหลังจากการปรับแก้ไขกฎหมายของประเทศไทยดังกล่าว ปริมาณและมูลค่าการส่งออกทุเรียนของไทยจะเพิ่มสูงขึ้น แต่กลับเป็นการเอื้อประโยชน์ให้แก่นักธุรกิจจีนโดยเฉพาะผู้ส่งออกจีนที่ร่วมทุนกับคนไทยส่งออกทุเรียนไปขายที่จีนเอง และผู้นำเข้าจีนที่สั่งซื้อทุเรียนจากไทยซึ่งมีสัดส่วนรวมกันถึงร้อยละ 90 ของผู้ส่งออกทุเรียนไปสาธารณรัฐประชาชนจีนในจังหวัดจันทบุรีทั้งหมด มีอำนาจผูกขาดกระบวนการผลิตและส่งออกทุเรียนไทย ทำให้ผู้ส่งออกได้รับผลตอบแทนสุทธิเพิ่มขึ้นเฉลี่ยกิโลกรัมละ 33.61 บาท ขณะที่สัดส่วนผลตอบแทนสุทธิที่เกษตรกรได้รับน้อยลง แสดงเห็นได้อย่างชัดเจนว่า ตลาดส่งออกทุเรียนของประเทศไทยรวมถึงกระบวนการผลิตและส่งออกทุเรียนของประเทศไทยอยู่ภายใต้การควบคุมของนักธุรกิจจีนเรียบร้อยแล้ว ดังนั้น ภาครัฐและผู้ที่มีส่วนเกี่ยวข้องควรมีการประเมินผลกระทบในระยะยาวจากการปรับปรุงกฎหมายแต่ละฉบับในอนาคตให้ครอบคลุมทุกด้าน โดยเฉพาะการกำหนดมาตรการควบคุมตลาดส่งออกทุเรียนของประเทศไทยในอนาคต ไม่ให้ตกอยู่ภายใต้การควบคุมของนักธุรกิจจีนดังเช่นทุกวันนี้
DOI: 10.14457/tu.the.2016.1663
title: การบริหารจัดการแรงงานแม่บ้านข้ามชาติในประเทศไทยและปัจจัยกำหนดค่าตอบแทนจากมุมมองของนายจ้างไทย

description: ประเทศไทยเป็นประเทศปลายทางที่สำคัญของแรงงานแม่บ้านข้ามชาติจากประเทศเพื่อนบ้าน ได้แก่ เมียนมา กัมพูชา และลาว แรงงานแม่บ้านข้ามชาติจำนวนมากทำงานอยู่ในประเทศไทยโดยไม่มีใบอนุญาตทำงานที่ถูกต้องโดยเฉพาะในเขตเมืองใหญ่ที่มักจะมีการพึ่งพาแรงงานแม่บ้านอยู่จำนวนมาก ตามลักษณะเฉพาะของอาชีพแม่บ้านและการเข้าถึงสิทธิตามที่กฎหมายกำหนดนอกจากจะไม่ได้รับการคุ้มครองสิทธิบางประการแล้วยังมีโอกาสถูกละเมิดสิทธิจากนายจ้างได้ง่าย งานศึกษานี้มีวัตถุประสงค์ที่จะศึกษาสถานการณ์การจ้างงานแรงงานแม่บ้านข้ามชาติในไทยจากบทบาทของภาครัฐ และพฤติกรรมของนายจ้างเปรียบเทียบกับมาตรการทางกฎหมายของไทยและกรณีศึกษาของต่างประเทศคือ สิงคโปร์ และฮ่องกง แรงงานแม่บ้านได้รับการคุ้มครองตามพระราชบัญญัติคุ้มครองแรงงาน พ.ศ. 2541 และพระราชบัญญัติการทำงานของคนต่างด้าว พ.ศ. 2551 แต่ยังมีสิทธิขั้นพื้นฐาน และสวัสดิการบางประการที่แรงงานกลุ่มนี้ไม่ได้รับการคุ้มครองในฐานะลูกจ้าง มาตรการทางกฎหมายของไทยครอบคลุมหลักสิทธิขั้นพื้นฐานของแรงงานแม่บ้านข้ามชาติตามหลักเกณฑ์ขององค์การแรงงานระหว่างประเทศ (ILO) หลายประการ แต่เมื่อพิจารณาเปรียบเทียบกับประเทศที่มีแนวทางในการบริหารจัดการแรงงานแม่บ้านข้ามชาติที่ชัดเจนอย่างสิงคโปร์และฮ่องกงแล้วพบว่าแนวทางในการบริหารจัดการของไทยยังไม่ชัดเจนในหลายประเด็น เช่น คุณสมบัติของนายจ้าง วิธีการนำเข้าแรงงาน ประเภทของแรงงานข้ามชาติ การกำหนดลักษณะภาระงาน การจ่ายค่าธรรมเนียม การเข้าถึงสิทธิ การคุ้มครองสุขภาพ รวมถึงการที่นายจ้างไทยยังมีส่วนรับผิดชอบต่อผลกระทบที่อาจจะเกิดจาก   การจ้างแรงงานแม่บ้านข้ามชาติ เช่น สวัสดิการสังคมของแรงงานแม่บ้านข้ามชาติ ผลกระทบทางอ้อมต่อการจ้างแรงงานไทย ต้นทุนในการบริหารจัดการแรงงานข้ามชาติค่อนข้างน้อยข้อมูลจากนายจ้างในเขตกรุงเทพมหานครจำนวน 88 รายพบว่าแรงงานแม่บ้านข้ามชาติส่วนมากเป็นแรงงานข้ามชาติเพศหญิงที่มาจากเมียนมา แรงงานส่วนมากได้รับอนุญาตให้พำนัก   หรืออาศัยอยู่ในประเทศไทยได้เป็นการชั่วคราวแต่มีจำนวนไม่ถึงครึ่งหนึ่งที่ได้รับอนุญาตให้สามารถทำงานประเภทนี้ได้อย่างถูกต้องตามกฎหมาย นายจ้างส่วนใหญ่ให้เหตุผลว่าตนจำเป็นต้องจ้างแรงงานแม่บ้านข้ามชาติเนื่องจากไม่สามารถหาแรงงานไทยได้ อีกทั้งแรงงานข้ามชาติมีลักษณะที่ขยันและทำงานหนักกว่าแรงงานไทย ผลจากการประมาณการสมการค่าจ้างโดยวิธีการถดถอยเชิงเส้นและวิธีการถดถอยโลจิสติกในสมการสวัสดิการอาหาร ที่พักอาศัย ค่าใช้จ่ายที่เกี่ยวกับสุขภาพ และค่าใช้จ่ายที่เกี่ยวกับการขอใบอนุญาตทำงานพบว่าค่าจ้างที่นายจ้างจ่ายให้กับแรงงานแม่บ้านข้ามชาตินั้นไม่มีความแตกต่างกัน หรืออีกนัยหนึ่งคือค่าจ้างไม่ได้ขึ้นอยู่กับความสามารถในการจ่ายของนายจ้าง ความจำเป็นในการจ้างงาน และคุณสมบัติของแรงงาน ในขณะที่สวัสดิการอาหาร และสวัสดิการที่พักอาศัยมีความสัมพันธ์กับความจำเป็นในการจ้างงาน ของนายจ้างซึ่งวัดจากอัตราการพึ่งพิงของสมาชิกในครอบครัว กล่าวคือครอบครัวที่มีสมาชิกเป็นเด็ก ผู้สูงอายุ และคนพิการจำนวนมากกว่ามีแนวโน้มที่จะจัดสรรสวัสดิการอาหารและสวัสดิการที่พักอาศัยให้กับลูกจ้างแรงงานแม่บ้านข้ามชาติ จากการเก็บข้อมูลโดยใช้ตารางวิเคราะห์ Likert scale พบว่านายจ้างไทยให้ความสำคัญกับทักษะการทำงานบ้านมากที่สุด รองลงมาคือสถานะทางกฎหมายของแรงงานแม่บ้านข้ามชาติ
DOI: 10.14457/tu.the.2016.1664
title: ศึกษาตลาด SME อาหารที่รองรับกับผู้สูงอายุชาวไทยเขตกรุงเทพมหานครและปริมณฑล

description: ตลาดอาหารเติบโตอย่างต่อเนื่องตามโลกที่ก้าวหน้าขึ้นทุกวัน โดยเฉพาะตลาดผู้สูงอายุที่มีขนาดใหญ่ขึ้น เนื่องจากประเทศไทยและโลกกำลังเข้าสู่สังคมผู้สูงอายุโดยสมบูรณ์ในช่วงปี 2567-2568 ทำให้ผู้วิจัยสนใจศึกษาและวิเคราะห์ความต้องการในใจ (Consumer insight) ของปัจจัยที่ส่งผลต่อพฤติกรรม การตัดสินใจซื้อที่จำเพาะเจาะจงสำหรับคนวัยนี้ เพื่อเป็นโจทย์ให้ผู้ประกอบการรวมถึงนักการตลาดนำไปต่อยอด คิดค้นนวัตกรรมให้ตอบสนองรูปแบบการดำเนินชีวิตและช่วยให้ผู้สูงอายุมีคุณภาพชีวิตที่ดียิ่งขึ้น โดยรวบรวมข้อมูลจากการสัมภาษณ์เชิงลึก (In-depth Interview) กลุ่มตัวอย่างช่วงอายุ 55-69 ปี ในเขตกรุงเทพมหานคร จำนวน 14 คน นำข้อมูลที่ได้มาจำแนกและวิเคราะห์ผลด้วยวิธีการตีความสร้างข้อสรุปแบบอุปนัย (Analytic induction) ร่วมกับการทบทวนวรรณกรรมการศึกษาพบว่าความแตกต่างด้านพฤติกรรมการรับประทานอาหารมาจากรูปแบบการดำเนินชีวิต ตาม Lifestyle segmentation จำแนกได้ 2 กลุ่ม ได้แก่ กลุ่ม Health concern ผู้ทีมีนิสัยรักสุขภาพและผู้ที่ต้องรักษาสุขภาพเพราะมีโรคประจำตัว จะพิถีพิถันในการรับประทานอาหาร มีระเบียบวินัย ความต้องการในใจ คือความสมบูรณ์แบบของอาหาร ได้แก่ มีประโยชน์ ได้มาตรฐาน หาซื้อได้สะดวก สนใจโปรโมชั่นที่มีช่วงเวลาการจัดค่อนข้างแน่นอนและตรงกับสินค้าที่ต้องการซื้อ ใช้เหตุผลในการตัดสินใจ และกลุ่ม Easy style ใช้ชีวิตตามสบาย ไม่เคร่งครัดในการรับประทานอาหาร คุณภาพอาหารคือ ความอร่อยและความสะดวกสบาย ความต้องการในใจ คือการมีสุขภาพที่สมบูรณ์แข็งแรงเช่นกัน จึงต้องการอาหารที่มีประโยชน์แต่ยังมีรสชาติอร่อย ไม่ยุ่งยากในการจัดเตรียม ใช้ความรู้สึกในการตัดสินใจซื้อ สนใจโปรโมชั่นจำพวก ซื้อ 1 แถม 1 ส่วนลดต่างๆ เพราะให้ความรู้สึกที่คุ้มค่า โดยทั้งสองกลุ่มไม่สามารถแยกความแตกต่างในประเด็นของรายได้ อาชีพ และลักษณะครอบครัวออกจากกันได้ สิ่งที่ผู้ประกอบการในอุตสาหกรรมอาหารควรให้ความสนใจเพื่อตอบสนองความต้องการของผู้บริโภควัยนี้มีหลายประเด็น ไม่ว่าจะเป็นด้านผลิตภัณฑ์ควรมีคุณภาพหลายระดับเพราะผู้บริโภคให้ความสำคัญไม่เท่ากัน มีการวิจัยและพัฒนาให้ได้มาซึ่งอาหารที่มีประโยชน์และมีความอร่อยควบคู่กัน ด้านการให้บริการที่รองรับกับรูปแบบการใช้ชีวิต ตลอดจนด้านเทคโนโลยีสารสนเทศ
DOI: 10.14457/tu.the.2016.1666
title: พฤติกรรมการเปิดรับข่าวสารและความพึงพอใจของผู้เป็นเพื่อนกับบัญชีอย่างเป็นทางการ (official accounts LINE) ของธนาคารกรุงเทพ จำกัด (มหาชน) ในแอพพลิเคชั่น “ไลน์” (LINE)

description: การศึกษาเรื่อง “พฤติกรรมการเปิดรับข่าวสารและความพึงพอใจของผู้เป็นเพื่อนกับบัญชีอย่างเป็นทางการ (Official Accounts LINE) ของธนาคารกรุงเทพ จำกัด (มหาชน)” มีวัตถุประสงค์เพื่อศึกษาลักษณะประชากรของผู้เป็นเพื่อนกับบัญชีอย่างเป็นทางการของธนาคารกรุงเทพ และศึกษาเรื่องพฤติกรรมการเปิดรับข่าวสาร อันได้แก่ ระยะเวลาในการเปิดรับ ความถี่ในการเปิดรับ ช่วงเวลาในการเปิดรับ และลักษณะในการเปิดรับ และเพื่อศึกษาความพึงพอใจจากการเปิดรับข่าวสารจากบัญชีอย่างเป็นทางการทั้งในด้านรูปแบบและด้านเนื้อหาผู้ศึกษาใช้แนวทางการศึกษาเชิงปริมาณ ตามระเบียบวิธีวิจัยแบบสำรวจ (Survey Research) โดยเลือกกลุ่มตัวอย่างเป็นผู้เป็นเพื่อนกับบัญชีอย่างเป็นทางการของธนาคารกรุงเทพ จำกัด (มหาชน) จำนวน 300 คน และนำมาวิเคราะห์ข้อมูลด้วยโปรแกรมทางสถิติต่าง ๆ ได้แก่ ร้อยละ ค่าเฉลี่ย ค่าเบี่ยงเบนมาตรฐาน และการทดสอบความสัมพันธ์ของตัวแปรด้วยสถิติไคสแควร์ (Chi-Square) การทดสอบความแตกต่างด้วยสถิติ T-test และสถิติ F-testผลการศึกษาพบว่าลักษณะประชากรของผู้เป็นเพื่อนกับบัญชีอย่างเป็นทางการของธนาคารกรุงเทพ ส่วนใหญ่เป็นเพศหญิง ที่มีอายุระหว่าง 15-25 ปี มีการศึกษาในระดับปริญญาตรี และมีอาชีพเป็นพนักงานบริษัท / ห้างร้าน และเป็นลูกค้าของธนาคารกรุงเทพสำหรับพฤติกรรมการเปิดรับข่าวสารพบว่าส่วนใหญ่มีระยะเวลาในการเปิดรับข่าวสารมากกว่า 1 ปี โดยมีความถี่ในการเปิดรับข่าวสารเฉลี่ยเดือนละ 9 ครั้ง และมีช่วงเวลาในการเปิดรับมากที่สุดคือ เวลา 12.01-18.00 น. โดยกลุ่มตัวอย่างส่วนใหญ่เปิดรับข่าวสารเมื่อมีข้อความเตือน (notification)ในส่วนของความพึงพอใจในการเปิดรับข่าวสารของผู้เป็นเพื่อนกับบัญชีอย่างเป็นทางการของธนาคารกรุงเทพ พบว่าโดยรวมกลุ่มตัวอย่างมีความพึงพอใจจากการเปิดรับข่าวสารจากบัญชีอย่างเป็นทางการของธนาคารกรุงเทพ ทั้งในด้านรูปแบบและด้านเนื้อหา ในระดับมากสำหรับการทดสอบสมมติฐานที่เกี่ยวกับลักษณะประชากรกับความพึงพอใจในการเปิดรับ พบว่าอาชีพที่มีความพึงพอใจในการเปิดรับข่าวสารจากบัญชีอย่างเป็นทางการของธนาคารกรุงเทพมากที่สุดคือ อาชีพข้าราชการ / รัฐวิสาหกิจในส่วนของการทดสอบสมมติฐานของความสัมพันธ์ระหว่างพฤติกรรมการเปิดรับและความพึงพอใจในการเปิดรับ พบว่าผู้ที่เป็นเพื่อนมีความพึงพอใจในการเปิดรับข่าวสารแบบตั้งใจเปิดรับทุกครั้ง เพราะต้องการทราบข้อมูลข่าวสารมากที่สุด แสดงให้เห็นว่าเมื่อมีความพึงพอใจมาก ก็จะมีความตั้งใจในการเปิดรับข่าวสารมาก
DOI: 10.14457/tu.the.2014.64
title: การศึกษาปัจจัยการเลือกใช้ระบบการก่อสร้างอาคารไม้ไผ่: กรณีศึกษาอาคารศาลาไม้ไผ่ 4 หลัง

description: ไม้ไผ่เป็นไม้ชนิดหนึ่งที่อยู่คู่กับงานก่อสร้างของคนไทยและชาติพันธุ์แถบตะวันออกมาช้านาน นับตั้งแต่อดีตมาจนถึงปัจจุบัน ตั้งแต่เรือนอยู่อาศัยขนาดเล็กจนถึงตึกสูงระฟ้า ถึงแม้ว่ารูปแบบที่นำไปใช้อาจมีความสำคัญ ลักษณะและวิธีการที่แตกต่างกันออกไปแต่ไม้ไผ่ยังคงมีบทบาทสำคัญเสมอมาปัจจุบันไม้ไผ่เป็นวัสดุที่ได้รับความสนใจจากนักออกแบบทั่วโลก ด้วยคุณสมบัติวงจรชีวิตของไม้ไผ่ที่เติบโตอย่างรวดเร็ว สามารถปลูกทดแทนหมุนเวียนได้ เป็นวัสดุที่ยั่งยืนและส่งผลกระทบต่อสิ่งแวดล้อมน้อย รวมกับความตระหนักถึงภาวะโลกร้อนของสังคมโลกในปัจจุบัน ทำให้ไม้ไผ่ถูกนำมาใช้ในงานออกแบบและงานสถาปัตยกรรมมากขึ้น เกิดการเปลี่ยนสถานะของไม้ไผ่จากเดิมที่เป็นแค่วัสดุพื้นถิ่นไปสู่วัสดุตกแต่งและก่อสร้างทางสถาปัตยกรรมที่สังคมยอมรับมากขึ้นระบบการก่อสร้างอาคารสถาปัตยกรรมไม้ไผ่ของประเทศไทยในปัจจุบันมักจะพบเห็นเป็น 2 ระบบใหญ่ ๆ คือ ระบบการก่อสร้างแบบในที่ และระบบการก่อสร้างแบบกึ่งสำเร็จรูป งานวิจัยชิ้นนี้ได้ทำการเปรียบเทียบระบบการก่อสร้างทั้งสองระบบว่า ระบบการก่อสร้างแบบใดที่จะมีประสิทธิภาพที่ดีกว่าในการจัดการกับปัญหาและปัจจัยเสี่ยงต่าง ๆ ที่จะเกิดขึ้นในงานก่อสร้าง รวมถึงส่งเสริมระบบการทำงานในการก่อสร้างอาคารไม้ไผ่ได้ดีที่สุด โดยทำการสำรวจอาคารไม้ไผ่ในประเทศไทยที่ก่อสร้างด้วยระบบการก่อสร้างแบบในที่ และระบบการก่อสร้างแบบกึ่งสำเร็จรูป แล้วทำการเลือกอาคารตัวอย่าง 4 อาคาร (2 อาคารต่อ 1 ระบบการก่อสร้าง) เพื่อใช้เก็บข้อมูลในการก่อสร้างได้แก่ ราคาค่าก่อสร้าง ระยะเวลาในการก่อสร้าง และคุณภาพงานก่อสร้าง แล้วนำข้อมูลที่ได้มาเปรียบเทียบกันเพื่อทำการประเมินและวิเคราะห์อาคารไม้ไผ่ทั้ง 4 หลังผลการศึกษา พบว่า ระบบการก่อสร้างที่เหมาะสมกับการสร้างอาคารไม้ไผ่โครงสร้างแบบหนาแน่นน้อยคือระบบการก่อสร้างแบบในที่ เพราะใช้ราคาค่าก่อสร้างน้อยกว่า ใช้ระยะเวลาในการก่อสร้างน้อยกว่าและยังมีคุณภาพงานก่อสร้างที่ดีกว่าเมื่อเปรียบเทียบกับอาคารไม้ไผ่ที่มีรูปแบบโครงสร้างแบบเดียวกันจากระบบการก่อสร้างกึ่งสำเร็จรูป แต่ถ้าเป็นอาคารไม้ไผ่โครงสร้างแบบหนาแน่นมากระบบการก่อสร้างแบบกึ่งสำเร็จรูปจะเหมาะสมที่จะใช้ในการก่อสร้างมากกว่า เพราะใช้ราคาค่าก่อสร้างที่น้อยกว่าแบบก่อสร้างในที่ ใช้ระยะเวลาในการก่อสร้างน้อยกว่า แต่จะมีข้อเสียในเรื่องของคุณภาพของงานก่อสร้างที่จะพบจุดบกพร่องภายในอาคารมากกว่าอาคารจากระบบการก่อสร้างแบบในที่ แต่ในภาพรวมข้อดีในเรื่องราคาและระยะเวลายังทำให้การก่อสร้างแบบกึ่งสำเร็จรูปมีความเหมาะสมกว่าสำหรับงานก่อสร้างอาคารไม้ไผ่โครงสร้างแบบหนาแน่นมาก ซึ่งผลการศึกษาสามารถนำไปใช้ในการพิจารณาแนวทางในการเลือกใช้ระบบการก่อสร้างอาคารไม้ไผ่ที่เหมาะสมกับการก่อสร้างอาคารไม้ไผ่ในประเทศไทย
DOI: 10.14457/tu.the.2016.1668
title: การเปิดรับสื่อจากโครงการรับผิดชอบต่อสังคมและการรับรู้ความสัมพันธ์ระหว่างองค์กรกับสาธารณชนของลูกค้าบริษัท อมรินทร์พริ้นติ้ง แอนด์ พับลิชชิ่ง จำกัด (มหาชน)

description: การศึกษานี้ มีวัตถุประสงค์เพื่อศึกษาความสัมพันธ์ระหว่างการเปิดรับสื่อจากโครงการรับผิดชอบต่อสังคมกับการรับรู้ความสัมพันธ์ระหว่างองค์กรกับสาธารณชนของเป็นการศึกษาเชิงปริมาณปริมาณ (Quantitative Research) ด้วยวิธีการวิจัยเชิงสำรวจ (Survey Research) ซึ่งเป็นการเก็บข้อมูลจากลูกค้าของบริษัท อมรินทร์พริ้นติ้ง แอนด์ พับลิชชิ่ง จำกัด(มหาชน) จำนวน 300 คน                 ผลวิจัยพบว่า กลุ่มตัวอย่างส่วนใหญ่มีการเปิดรับสื่อจากโครงการรับผิดชอบต่อสังคมผ่านนิตยสารต่างๆ ในเครืออมรินทร์ฯ มากที่สุด รองลงมา คือ โทรทัศน์ AMARIN TV ช่อง 34HD และWebsite ของ ในเครืออมรินทร์ฯ น้อยที่สุด สำหรับการทดสอบสมมติฐานพบว่า ลูกค้าบริษัท อมรินทร์พริ้นติ้ง แอนด์ พับลิชชิ่ง จำกัด(มหาชน) ที่มีลักษณะทางประชากรที่แตกต่างกัน มีการเปิดรับสื่อจากโครงการรับผิดชอบต่อสังคมแตกต่างกัน ยกเว้นอายุและระดับการศึกษาสูงสุด ลักษณะทางประชากรที่แตกต่างกัน มีการรับรู้ความสัมพันธ์ระหว่างองค์กรกับสาธารณชนแตกต่างกัน ยกเว้น เพศและระดับการศึกษา และกลุ่มลูกค้าบริษัท อมรินทร์พริ้นติ้ง แอนด์ พับลิชชิ่ง จำกัด(มหาชน) มีความสัมพันธ์ทางบวกกับการรับรู้ความสัมพันธ์ระหว่างองค์กรกับสาธารณชน
DOI: 10.14457/tu.the.2016.1669
title: การเปิดรับสื่อและความคิดเห็นที่มีต่อสโมสรฟุตบอลเอสซีจี เมืองทอง ยูไนเต็ดของแฟนคลับ

description: การศึกษาเรื่อง “การเปิดรับสื่อและความคิดเห็นที่มีต่อสโมสรฟุตบอลเอสซีจี เมืองทอง ยูเนต็ด ของแฟนคลับ” เป็นการวิจัยเชิงปริมาณ (Quantitative Research) โดยการวิจัยเชิงสำรวจ (Survey Research) ซึ่งมีวัตถุประสงค์ เพื่อศึกษาการเปิดรับสื่อและข่าวสาร ความคิดของแฟนคลับที่มีต่อสโมสรฟุตบอลเอสซีจี เมืองทองยูไนเต็ด ตลอดจนความสัมพันธ์ระหว่างการเปิดรับสื่อและข่าวสาร กับความคิดเห็นที่มีต่อสโมสรฟุตบอลเอสซีจี เมืองทอง ยูไนต็ด ของแฟนคลับ โดยสำรวจเฉพาะแฟนคลับ ที่มีอายุ 20ปีขึ้นไป จำนวน 300คนผลการศึกษาพบว่า กลุ่มตัวอย่างส่วนใหญ่อยู่ในช่วงอายุ 20 – 29 ปี ประกอบอาชีพ นักเรียน/นักศึกษา และมีภูมิลำเนาภาคกลาง ทั้งนี้กลุ่มตัวอย่างมีการเปิดรับสื่อและข่าวสารสโมสรฟุตบอลเอสซีจี เมืองทอง ยูไนเต็ดผ่านทางเฟซบุ๊ก (SCGMuangthongUnited) มากที่สุดเพราะสามารถเข้าถึงได้ตลอดเวลา โดยจะมีการเปิดรับข่าวสารเรื่องกำหนดการและผลการแข่งขัน ของสโมสรฟุตบอลเอสซีจี เมืองทอง ยูไนเต็ด เพราะมีเนื้อหาที่น่าสนใจและน่าติดตาม และกลุ่มตัวอย่างมีความคิดเห็นที่มีต่อสโมสรฟุตบอลเอสซีจี เมืองทอง ยูไนเต็ด ในประเด็นความคิดเห็นต่อโค้ช นักฟุตบอล และผลการแข่งขัน ในระดับเห็นด้วยอย่างยิ่ง ในด้านการสร้างผลงานการคว้าแชมป์การแข่งขัน การมีน้ำใจนักกีฬา และความรู้ความสามารถในการฝึกสอน ทำให้แฟนคลับเกิดความเชื่อมั่นในทีมและสโมสรการทดสอบสมมติฐาน พบว่า การเปิดรับสื่อและข่าวสารของแฟนคลับ มีความสัมพันธ์กับความคิดเห็นที่มีต่อสโมสรฟุตบอลเอสซีจี เมืองทอง ยูไนเต็ด โดยประเภทสื่อที่มีการเปิดรับข่าวสารมากที่สุด 2อันดับคือ  เฟซบุ๊ก (SCGMuangthongUnited) และ ยูทูบ (MTUTD.TV OFFICIAL) ซึ่งมีการเปิดรับข่าวสารจากสื่อทั้ง 2ประเภทนี้ในสัดส่วนใกล้เคียงกัน ในด้านข่าวสารที่แฟนคลับมีการเปิดรับมากที่สุด 2ประเด็นคือ กำหนดการและผลการแข่งขัน และ นักฟุตบอลและโค้ช ซึ่งมีความสัมพันธ์กับความคิดเห็นที่มีต่อสโมสรฟุตบอล เอสซีจี เมืองทอง ยูไนเต็ด ด้วยเช่นกัน
DOI: 10.14457/tu.the.2014.66
title: แนวทางการพัฒนาโครงการที่พักอาศัยแนวราบเพื่อรองรับการขยายตัวของอำเภอแก่งคอย จังหวัดสระบุรี

description: จากแผนพัฒนาด้านสาธารณูปโภคพื้นฐานของภาครัฐไม่ว่าจะเป็นโครงการรถไฟรางคู่หรือโครงการรถไฟความเร็วสูงอำเภอแก่งคอยจังหวัดสระบุรีเป็นหนึ่งในพื้นที่ซึ่งจะได้รับประโยชน์อย่างสูงด้วยการลงทุนของภาครัฐดังกล่าวที่จะช่วยสนับสนุนภาคเศรษฐกิจ การจ้างงานรวมถึงภาคการบริโภคของประชากรในพื้นที่ นอกจากนั้นในส่วนภาคเอกชนได้เริ่มมีการขยายการลงทุนมากขึ้นเรื่อย ๆ โดยเห็นได้จากแหล่งงาน ห้างสรรพสินค้า หรือห้างค้าปลีกที่เพิ่มมากขึ้นอย่างต่อเนื่อง ด้วยนัยสำคัญดังที่กล่าวมาจะเป็นเสมือนหัวจักรที่สำคัญในการเติบโดของประชากรและที่พักอาศัยในอำเภอแก่งคอย จังหวัดสระบุรี วัตถุประสงค์ของการวิจัยนี้เพื่อทำการสำรวจ ลักษณะของประชากรในเขตอำเภอแก่งคอย จังหวัดสระบุรีกับลักษณะทางกายภาพของโครงการและที่พักอาศัย โดยขั้นตอนการวิจัยประกอบด้วยการศึกษาลักษณะของประชากรในเขตพื้นที่ดังกล่าวและสำรวจความต้องการที่มีต่อลักษณะทางกายภาพของโครงการและที่พักอาศัยจากกลุ่มตัวอย่าง 400 คน ซึ่งผลจากการวิจัยทั้งหมดสามารถสรุปได้ถึงปัจจัยสำคัญที่สามารถใช้เป็นแนวทางในการพัฒนาโครงการที่พักอาศัยแนวราบเพื่อรองรับการขยายตัวของประชากรที่ทำงานในอำเภอแก่งคอย จังหวัดสระบุรี ได้อย่างมีประสิทธิภาพโดยจะเป็นประโยชน์แก่ผู้ประกอบการรวมทั้งประชากรในพื้นที่ดังกล่าวด้วย
DOI: 10.14457/tu.the.2014.67
title: การประเมินระบบงาน และการควบคุมภายในของธุรกิจ SMEs: กรณีศึกษา บริษัท XYZ จำกัด

description: การค้นคว้าอิสระนี้มีวัตถุประสงค์เพื่อศึกษาการประเมินระบบงาน และการควบคุมภายในของธุรกิจ SMEs: กรณีศึกษา บริษัท XYZ จำกัด (ธุรกิจชุบโครเมี่ยม) โดยใช้วิธีการสัมภาษณ์เชิงลึกจากผู้บริหาร และหัวหน้างานของแต่ละส่วนงานเกี่ยวกับระบบงาน และการควบคุมภายในของบริษัท ผลการศึกษาพบว่าระบบงาน และการควบคุมภายในสอดคล้องตามแนวทาง COSO ในองค์ประกอบด้านข้อมูลสารสนเทศ และการสื่อสาร
DOI: 10.14457/tu.the.2014.68
title: Liquidity of index inclusion in ASEAN

description: The implementation of ASEAN Linkage and ASEAN STARS index provides unique opportunity to study the effect of index inclusion on stocks that are not easily accessible prior to the effective inclusion. The aim of this research is to investigate the index inclusion effect of ASEAN STARS index on stock liquidity. This research investigates both short term (2.5 months) and long term (one year) changes of stock liquidity up on index inclusion. A significant improvement of transaction cost during the two months period following index inclusion was observed. Tests of other long term liquidity changes found significant improvement in price impact (illiquidity decreased by 17.43 percent), volume (increased by 29.89 percent), and free float adjusted turnover (increased by 6.82 percent) during one year period after index inclusion and ASEAN Linkage implementation.
DOI: 10.14457/tu.the.2014.69
title: บทบาทของคุณค่าหลักร่วมด้านความจงรักภักดีที่ส่งเสริมจิตวิญญาณในการทำงานของบุคลากรสำนักงานทรัพย์สินส่วนพระมหากษัตริย์

description: การวิจัยนี้มีวัตถุประสงค์เพื่อสำรวจความหมาย การแสดงออกถึงพฤติกรรมที่สะท้อนถึงคุณค่าหลักร่วมและจิตวิญญาณในการทำงาน ตลอดจนอธิบายความเชื่อมโยงระหว่างคุณค่าหลักร่วมและจิตวิญญาณในการทำงาน เพื่อนำเสนอขั้นตอนการพัฒนาให้เกิดคุณค่าหลักร่วมและจิตวิญญาณในการทำงานของบุคลากรสำนักงานทรัพย์สินส่วนพระมหากษัตริย์ โดยผู้ให้ข้อมูลในการวิจัย คือ บุคลากรของสำนักงานทรัพย์สินส่วนพระมหากษัตริย์ 22 คน เก็บข้อมูลโดยวิธีการสัมภาษณ์เชิงลึกและการสนาทนากลุ่ม ผลการวิจัยพบว่า บุคลากรมีความเข้าใจและมีพฤติกรรมที่สอดคล้องกับคุณค่าหลักร่วมและจิตวิญญาณในการทำงาน โดยตระหนักและรับรู้ถึงความหมาย ที่มาและความสำคัญได้เป็นอย่างดี สะท้อนออกมาเป็นพฤติกรรมที่อยู่บนรากฐานของคุณค่าหลักร่วมในด้านความดีทั้งปวงและความจงรักภักดี ที่มีความสำคัญเป็นลำดับแรก สำหรับจิตวิญญาณในการทำงานเป็นเครื่องสนับสนุนให้บุคลากรในองค์กรตระหนักรู้ถึงคุณค่าของตนเอง และเป็นเครื่องสนับสนุนให้องค์กรรับรู้ถึงคุณค่าภายในจิตใจของบุคลากรด้วย เปรียบเสมือน “คนกับเงา” ที่ไม่อาจแยกจากกันได้ โดยสามารถนำมาสังเคราะห์เป็นรูปแบบ (Model) ในการพัฒนาให้เกิดคุณค่าหลักร่วมและจิตวิญญาณในการทำงานของบุคลากร ซึ่งประกอบด้วยองค์ประกอบหลัก 5 องค์ประกอบ ได้แก่ ความจงรักภักดี จิตวิญาณในการทำงาน สถาบันพระมหากษัตริย์ ความสามัคคี และการสะท้อนการเรียนรู้